Teollisuuskiinteistön salaisuus paljastui vasta päivien etsintöjen jälkeen.

Poliisit löysivät suuren kannabiskasvattamon teollisuusalueella sijaitsevasta kiinteistöstä helmikuun lopulla Espoossa.

Poliisi alkoi tutkia teollisuuskiinteistöä, kun se oli saanut ilmoituksen ilmanvaihtohormien kautta leviävästä kannabiksen hajusta.

Kasvattamo oli niin hyvin piilossa, että se löytyi vasta muutamia päiviä kestäneiden etsintöjen jälkeen kellarista.

Varaston lattialla oli luukku, jonka kautta pääsi portaita pitkin noin 50 neliön suuruiseen kellariin. Se oli jaettu kahteen tilaan.

Kellarista löytyi kymmenittäin eri kasvuvaiheessa olevia kannabiskasveja, kasvien multapaakkuja ja riivittyjä kannabiskasvien varsia.

– Tiloista takavarikoitiin yhteensä yli 2,5 kiloa marihuanaa, sanoo rikoskomisario Kari Siivo Länsi-Uudenmaan poliisista.

Askeettiset tilat

Poliisin mukaan kellaritilat olivat hyvin askeettiset ja epäsiistit, mutta siitä ei ollut haittaa kasvatukselle, sillä kannabikselle oli järjestetty hyvät kasvuolosuhteet suurpainenatriumvalaisimineen, ilmanpuhdistusjärjestelmineen, tuulettimineen sekä lämpö- ja kosteusmittareineen.

– Toiminta vaikutti hyvin ammattimaiselta, Siivo sanoo.

Poliisi epäilee, että tiloissa on kasvatettu kannabista noin kolmen vuoden ajan.

– Epäilemme, että tänä aikana on saatu vähintään kymmenen kiloa marihuanaa, Siivo sanoo.

Poliisin mukaan marihuanan hinta katukaupassa on noin 15–20 euroa grammalta, joten kymmenen kilon marihuanaerän arvo on tämän mukaan noin 150 000–200 000 euroa.

Poliisi epäilee 50-vuotiasta miestä törkeästä huumausainerikoksesta. Poliisin mukaan tilat ovat olleet miehellä vuokralla useiden vuosien ajan.

– Epäilemme, että marihuanaa on myyty eteenpäin, Siivo sanoo.

Kasvatus laajaa

Kannabiksen kasvatus on tänä päivänä hyvin yleistä koko maassa. Tyypillisesti kannabista kasvatetaan esimerkiksi kerrostaloasunnossa, josta on varattu huone kasvatusta varten.

– Teollisuuskiinteistöistä löydetyt viljelmät ovat sen sijaan harvinaisempia, Siivo sanoo.

Viljelmät tulevat ilmi usein poliisin saamien yleisövihjeiden perusteella, koska kasvi tuoksuu voimakkaasti.

Poliisin mukaan marihuanalle on Suomessa otolliset markkinat, sillä aineelle on kova kysyntä.

– Kasvatuksen lisäksi meille tuodaan valtaisat määrät marihuanaa muualta Euroopasta, Siivo sanoo.

Poliisi takavarikoi runsaasti kannabiskasvien varsia lehtineen.

Kellaritiloihin pääsi lattiluukun kautta rappuja pitkin.